11.3.2022
ET
Euroopa Liidu Teataja
C 117/9 Teisipäev, 14. september 2021
G. arvestades, et komisjoni valges raamatus transpordi kohta, mis avaldati juba 2011. aastal, rõhutati asjaolu, et siseveetranspordi osakaalu Euroopas tuleb suurendada, ning arvestades, et sellest ajast saadik ei ole tehtud piisavalt edusamme; H. arvestades, et siseveetranspordi sektoris valitseb kindel üksmeel selles, et keskkonnasäästlikumaks muutmine on võtmetähtsusega, et tagada sektori pikaajaline konkurentsivõime ning võimaldada tal etendada mitmeliigilisele transpordile üleminekul olulist, usaldusväärset ja usutavat rolli; arvestades, et kõnealuses sektoris on käimas ulatuslik arutelu selle üle, kuidas seda rohepööret rahastada; arvestades, et on saabunud aeg konkreetsemate meetmete, vahendite ja ressursside järele, mis aitaksid seda eesmärki ellu viia; I. arvestades, et ebapiisavad taristuinvesteeringud on põhjustanud mahajäämuse; arvestades, et kvaliteetne taristu on siseveetranspordi sektori edukuse alus ja tugisammas; arvestades, et suutlikkuse suurendamisel on oma piirid ja et samavõrra tuleks keskenduda sektori tulemuslikkuse suurendamisele ja usaldusväärsuse tagamisele igal ajal; J. arvestades, et märkimisväärne osa ELi siseveeteede kaubavedudest on seotud meresadamatega; arvestades, et nii merekui ka siseveesadamatel on oluline roll mitmeliigiliste sõlmpunktidena, pakkudes ühendusi muude transpordiliikidega, mis võivad kaubakoorma üle võtta; arvestades, et seetõttu on oluline ja TEN-T suuniste kohaselt nõutav, et mere- ja siseveesadamad oleksid omavahel hästi ühendatud ja et neil oleks head ühendused sisemaaga; märgib, et siseveesadamatest peaksid saama kestlike alternatiivkütuste energiakeskused; K. arvestades, et põud ja kliimamuutused on kaks peamist probleemi, millega Euroopa siseveetransport silmitsi seisab; arvestades, et mitmes Euroopa piirkonnas mõjutas siseveetransporti rängalt 2018. aasta pikaajaline põuaperiood, mis põhjustas äärmiselt madala veetaseme; arvestades, et tagajärjed olid laastavad Reini ja selle lisajõgede, Doonau ülem- ja keskjooksu ning Elbe ülem- ja keskjooksu jaoks; arvestades, et Saksamaal viis see tööstustoodangu languseni 5 miljardi euro võrra; arvestades lisaks, et Põhja-Euroopas on siseveekogud kõige karmimatel talvekuudel enamasti külmunud, mis häirib liiklust; L. arvestades, et üleminek maanteetranspordilt siseveeteedele ei puuduta mitte ainult kaubavedu, vaid ka reisijatevedu, eriti linnapiirkondades; arvestades, et kuna 50 % ELi elanikkonnast elab mere lähedal ja jõgede ääres, pakub reisijatevedu siseveeteedel keskkonnasõbralikku alternatiivi nii energiatarbimise kui ka müraemissiooni seisukohast; arvestades, et samuti aitab see vähendada teedevõrkude ülekoormatust ja pakub alternatiivi maanteetaristu laiendamisele tihedalt asustatud piirkondades; M. arvestades, et jõekruiisid, parvlaevad, ühepäevareiside laevad, veetaksod ja veebussid etendavad Euroopa turismis olulist rolli ning peaksid muutuma juurdepääsetavate ja laevatatavate jõgede, kanalite ja järvedega piirkondades ja linnades turismi ja ühistranspordi jaoks puhtamaks võimaluseks, mis muudaks ka linnalise liikumiskeskkonna kestlikumaks ja tulemuslikumaks; arvestades, et säästva ja aruka liikuvuse strateegias tuleks seda arvesse võtta; N. arvestades, et koos raudteega on sisevee-kaubavedudel oluline roll rohelise kokkuleppe eesmärkide saavutamisel seoses kaubaveo ümbersuunamisega; arvestades, et need kaks tarneahela transpordiliiki tuleks integreerida ja muuta juurdepääsetavamaks; O. arvestades, et siseveetranspordil võib olla oluline roll meretranspordi jaoks, edendades digitaliseerimist ja luues mastaabi heiteta käituslahenduste, nagu elektrifitseerimine ja vesinik, kasutuselevõtuks; P. arvestades, et vesinikul töötava laeva sertifikaadi saamise menetlused on endiselt väga pikad; arvestades, et täpselt samade tehniliste näitajatega vesinikul töötavate laevade seeria jaoks tuleb esitada eraldi taotlused iga üksiku laeva kohta; arvestades, et selline halduskoormus pärsib erainvesteeringuid ja tõkestab seega tehnoloogia arengut ja kulutõhususe paranemist; Q. arvestades, et energiasüsteemi ümberkujundamine on probleemiks ka siseveelaevanduse sektori jaoks, kuigi siseveetransport on üks keskkonnasõbralikumaid transpordiliike; arvestades, et oluline on võtta arvesse töövõtjate rolli kogu tarneahelas, et parandada siseveetranspordi sektori kestlike investeeringute ärimudelit; R. arvestades, et siseveelaevastikku tuleb ajakohastada ja kohandada vastavalt tehnika arengule, et veelgi parandada laevade keskkonnatoimet; arvestades, et heitevabad tehnoloogiad ei ole siseveetranspordi sektoris veel suures ulatuses elujõulised kehva tehnilise küpsuse, taristu puudumise ja konkurentsivõimetute hindade tõttu;